Predkladacia správa

Materiál „Návrh záverečného účtu za rok 2009 kapitoly 38 – Úrad pre normalizáciu, metrológiu a skúšobníctvo Slovenskej republiky“ sa predkladá na základe § 29 ods. 4 zákona č. 523/2004 Z. z. o rozpočtových pravidlách verejnej správy a v súlade so Smernicou Ministerstva financií Slovenskej republiky z 13. januára 2009 č. MF/8208/2009-311 na vypracovanie záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy SR.
Predkladaný materiál poskytuje základné informácie o činnosti kapitoly Úradu pre normalizáciu, metrológiu a skúšobníctvo SR a poskytuje celkový prehľad o výsledkoch rozpočtového hospodárenia v rozpočtovom roku 2009.
Predkladaný materiál pozostáva z  troch častí. Prvá časť materiálu obsahuje hodnotenie rozpočtového hospodárenia kapitoly v roku 2009. Druhá časť prezentuje výsledky rozpočtového hospodárenia kapitoly v roku 2009 v prehľadných tabuľkách. Tretia časť obsahuje organizačnú schému platnú k 31. 12. 2009, ktorá vyjadruje kompetenčné usporiadanie medzi ústredným orgánom a organizáciami v jeho pôsobnosti.
Predkladaný materiál vychádza z údajov účtovnej závierky a finančných výkazov. Materiál bol predložený Ministerstvu financií Slovenskej republiky a Výboru Národnej rady Slovenskej republiky pre hospodársku politiku.
Predkladaný materiál nepredstavuje zvýšený vplyv na verejné financie, nebude mať negatívny vplyv na  podnikateľské prostredie, na obyvateľov, hospodárenie podnikateľskej sféry a iných právnických osôb, zamestnanosť, životné prostredie a informatizáciu spoločnosti.
Vzhľadom na informatívny charakter materiál nebol predmetom pripomienkového konania v súlade s ustanovením čl. 10 ods. 6 písm. a)  Smernice na prípravu a predkladanie materiálov na rokovanie vlády Slovenskej republiky.